དེ་བཞིན་དུ་ཕྱིའི་འཁོར་ཡུག་གི་ཆ་ནས་བསམ་བློ་ཞིག་གཏོང་པ་ཡིན་ན་ཡང་།དེ་རིང་ཁ་སང་ཁོར་ཡུག་ཧ་ཅང་གི་ཉམས་ཆག་འགྲོ་བཞིན་པ་རེད།གོ་ལའི་ཚ་དྲོད་ཧ་ཅང་འཕར་འགྲོ་གིན་འདུག་ཟེར་བ་འདྲ་པོ།འཛམ་གླིང་འདི་ལ་སེམས་འཁུར་ཡོད་པའི་མཁས་དབང་དང་གནད་ཡོད་མི་སྣ་ཚོས་དུས་རྒྱུན་དུ་སེམས་འཚབ་བྱས་དང་བྱེད་བཞིན་པ་དང་སྡུག་སྐད་རྒྱབ་དགོས་པ་ཞིག་ཆགས་ཀྱི་ཡོད་རེད།དེ་དག་ཀྱང་མིའི་འདོད་རྔམས་ལ་བརྟེན་པའི་སྤྱོད་ཚུལ་ངན་པ་དེ་ལ་བརྟེན་ནས་བྱུང་བ་ཞིག་ཆགས་ཡོད་རེད།མིའི་འདོད་རྔམས་གྱིས་ཚད་ལས་རྒལ་བའི་བཟོ་གྲྭ་མང་པོ་འཛུགས་པ་དང་གཏེར་ཁ་སྔོག་འདོན།རྡུན་ཕྲན་དང་རྫས་ངན་རིགས་མང་པོ་བཟོ་སྐྲུན་བྱས་པ་སོགས་ལ་བརྟེན་དེ་རིང་ཁ་སང་སྔར་དང་མི་འདྲ་བ་ས་ཡོམ་དང་།ཆུ་ལོགརླུང་འཚུབ།མེའི་འཇིགས་པ་ལ་སོགས་དང་།ཡང་ཚ་སར་ཚ་དྲགས་པའི་དཀའ་ངལ་དང་།གྲང་སར་གྲང་དྲགས་པའི་དཀའ་ངལ།དེ་བཞིན་དུ་ཁ་ཤས་ལ་ཆུ་མང་དྲགས་པའི་དཀའ་ངལ།ལ་ལ་ཆུ་ཉུང་དྲགས་པའི་དཀའ་ངལ་སོགས་གོ་ལ་འདིའི་ཁོར་ཡུག་ཧ་ཅང་གི་ཉམས་ཆག་སོང་ནས།མཐའ་ན་རྩི་ཤིང་ཡན་ཆད་ཧ་ཅང་གི་ཉུང་ཉུང་ཆགས་འགྲོ་ཡི་ཡོད་པའི་གནས་སྟངས་ཆགས་ཡོད།དེ་འདྲ་ཡིན་དུས་ཕྱིའི་ཁོར་ཡུག་ཉམས་ཆག་དེ་ལ་བརྟེན་ནས་ནང་བཅུད་ཀྱི་སྲོག་ལྡན་ཚོར་ནད་ཡམས་འདྲ་མིན་སྣ་ཚོགས་ཤིག་བྱུང་དང་འབྱུང་བཞིན་པ་དེ་རེད།མ་ཟད་སྔར་དང་མི་འདྲ་བར་བཅོས་སུ་མེད་པའི་ནད་ངན་རིགས་ཧ་ཅང་མང་པོ་སྤང་ལས་ཤ་མོ་རྡོལ་བ་བཞིན་འབྱུང་གི་ཡོད་པ་འདི་རེད།བྱས་ཙང་དཀའ་རྙོག་དེ་ཚོ་ཕལ་ཆེ་བ་འགྲོ་བ་མིའི་རིགས་ཀྱི་ཀུན་སྤྱོད་དང་འབྲེལ་བའི་དཀའ་རྙོག་རེད།